b"\n_START_ARTICLE_\nDepartament de Flores\n_START_SECTION_\nEtimologia\n_START_PARAGRAPH_\nEl departament de Flores va ser creat el 1885 a partir del territori del ja existent departament de San Jos\xc3\xa9, actualment de superf\xc3\xadcie m\xc3\xa9s redu\xc3\xafda. El nom de Flores deriva del cabdill, pol\xc3\xadtic del Partit Colorado i president de l'Uruguai Venancio Flores (1808\xe2\x80\x931868), nascut a la ciutat de Trinidad.\n_START_SECTION_\nHist\xc3\xb2ria\n_START_PARAGRAPH_\nA finals del segle XVIII el territori de l'actual departament de Flores estava en poder de nom\xc3\xa9s dos terratinents: Francisco Alz\xc3\xa1ybar, capit\xc3\xa0 de la Reial Armada Espanyola, responsable de transportar els primers immigrants des de les Illes Can\xc3\xa0ries per a la fundaci\xc3\xb3 de Montevideo, i Miguel Ignacio de la Cuadra, tinent coronel de l'artilleria de Montevideo. Tots dos militars, en no tenir demarcats els l\xc3\xadmits dels seus camps, afavorien la pres\xc3\xa8ncia de ca\xc3\xa7adors de bestiar a les seves fronteres. _NEWLINE_Malgrat els esfor\xc3\xa7os dels militars, entre les dues propietats es va establir un caseriu conegut com a \xc2\xabPorongos\xc2\xbb per una carbassa silvestre abundant en la zona que s'usava per beure mate, una infusi\xc3\xb3 t\xc3\xadpica de la regi\xc3\xb3 riuplatenca. _NEWLINE_El 1802 es va construir una capella, a c\xc3\xa0rrec del frare Manuel Ubeda, de l'Ordre dels Trinitaris Cal\xc3\xa7ats devots de la Divina Trinitat. \xc3\x89s ell qui, en rebre de la v\xc3\xaddua de Miguel de la Cuadra, In\xc3\xa9s Dur\xc3\xa1n, la donaci\xc3\xb3 dels solars, va fundar la vila de la \xc2\xabSant\xc3\xadsima Trinidad de los Porongos\xc2\xbb._NEWLINE_Des de mitjan 1860, existia un important moviment de ve\xc3\xafns de la vila de la Sant\xc3\xadsima Trinidad que aspiraven que aquests territoris que constitu\xc3\xafen la 3a Secci\xc3\xb3 Judicial de San Jos\xc3\xa9, fossin separats d'aquest i constitu\xc3\xafssin un nou departament. Tal iniciativa no hauria de tenir \xc3\xa8xit fins a l'any 1885, quan el llavors president de la Rep\xc3\xbablica, el Gral. M\xc3\xa1ximo Santos, va decidir la creaci\xc3\xb3 d'un nou departament. Va ser aix\xc3\xad que per la llei n. 1854 del 30 de desembre de 1885 va n\xc3\xa9ixer el departament de Flores del territori que abans pertanyia a la 3a Secci\xc3\xb3 Judicial de San Jos\xc3\xa9.\n_START_SECTION_\nOrografia\n_START_PARAGRAPH_\nFlores t\xc3\xa9 el terreny ondulat per la Cuchilla Grande (les cuchillas a l'Uruguai s\xc3\xb3n cadenes de turons), que en ell desprenen els ramals de Marincho, de Porongos i d'altres. Al sud-oest destaquen els Cerros de Ojosm\xc3\xadn. T\xc3\xa9 abundants gresos de Palacio al seu extrem septentrional, on formen escarpes panor\xc3\xa0miques, i en ser erosionades deixen lloc a les anomenades grutes, com la del Palacio, t\xc3\xadpic d'aquesta classe de formacions, amb columnes. L'esmentat gres ferrugin\xc3\xb3s t\xc3\xa9 una coloraci\xc3\xb3 vermellosa caracter\xc3\xadstica, i s'empra per a la reparaci\xc3\xb3 de camins. _NEWLINE_El departament de Flores tamb\xc3\xa9 \xc3\xa9s ric en mars de pedra de curta extensi\xc3\xb3, en zones on aflora el granit (Marincho, Arroyo Grande), i en alguns turons (Ojosm\xc3\xadn).\n_START_SECTION_\nHidrografia\n_START_PARAGRAPH_\nLa Cuchilla Grande forma la divis\xc3\xb2ria principal del departament, separant les conques del R\xc3\xado Negro de la del riu Santa Luc\xc3\xada. Un afluent d'aquest riu \xc3\xa9s el riu San Jos\xc3\xa9, el qual neix al departament; cap al R\xc3\xado Negro hi \xc3\xa9s el riu Y\xc3\xad i l'Arroyo Grande. _NEWLINE_La Cuchilla de Marincho separa els tributaris de l'Arroyo Grande dels del riu Y\xc3\xad. El rierol Porongos, qu\xc3\xa8 passa a poca dist\xc3\xa0ncia de Trinidad, capital del departament, tamb\xc3\xa9 \xc3\xa9s un afluent de l'esmentat Arroyo Grande. Al sud el riu San Jos\xc3\xa9, s'ubica el rierol San Gregorio.\n_START_SECTION_\nEconomia\n_START_PARAGRAPH_\nHi ha zones on es conreen cereals com el blat, el blat de moro, el lli i el gira-sol. El sud-oest es dedica en part a la lleteria, elaborant-se formatge. El departament destaca principalment per la seva producci\xc3\xb3 llanera. _NEWLINE_Entre les activitats industrials poden esmentar-se la rentada de llana, la fabricaci\xc3\xb3 de formatges, l'adobat de cuirs, i la fabricaci\xc3\xb3 de maons i rajoles, amb establiments generalment petits i ubicats molts d'ells a la capital, Trinidad.\n_START_SECTION_\nTransport\n_START_PARAGRAPH_\nFlores \xc3\xa9s un departament petit, escassament poblat, i amb infraestructures limitades. La principal via d'acc\xc3\xa9s al departament \xc3\xa9s la ruta nacional 3, la qual connecta Flores amb la capital del pa\xc3\xads, la ciutat de Montevideo, i amb l'extrem nord de l'Uruguai, el departament d'Artigas.\n_START_SECTION_\nEsport\n_START_PARAGRAPH_\nL'esport per excel\xc2\xb7l\xc3\xa8ncia d'aquest departament \xc3\xa9s el futbol, tenint com a principals equips Independiente i Porongos."